**דף עבודה 2: יהושע י ח-טו**

**קוראים בחברותא דברי פרשנים על הניסים**

בפרק י אנו עדים להתערבות אלוהית במהלך מלחמת ישראל במלכי הדרום בשני ניסים. עוצמתם הגדולה של הניסים הביאה פרשנים לדון על הדרך שבה התרחשו.

שבו בחברותא (בזוגות), קראו את דברי הפרשנים על כל אחד מהניסים, הסבירו את דבריהם זה לזה ובחרו בפירוש המקובל עליכם או הציעו פירוש משלכם.

אבנים גדולות מן השמיים

**"**יא**וַיְהִי בְּנֻסָם מִפְּנֵי יִשְׂרָאֵל הֵם בְּמוֹרַד בֵּית חוֹרֹן, וַה' הִשְׁלִיךְ עֲלֵיהֶם אֲבָנִים גְּדֹלוֹת מִן הַשָּׁמַיִם עַד עֲזֵקָה וַיָּמֻתוּ. רַבִּים אֲשֶׁר מֵתוּ בְּאַבְנֵי הַבָּרָד, מֵאֲשֶׁר הָרְגוּ בְּנֵי יִשְׂרָאֵל בֶּחָרֶב."**

**דוד אלטשולר** מסביר כי "אבנים גדולות" הכוונה היא לאבני ברד. בכל הדרך אשר נסו ממורד בית חורון עד בואם לעזקה, נפלו עליהם אבני הברד.

**חז"ל** פירשו זאת אבנים של ממש שירדו מהשמיים כמו רסיסי כוכבים (מטאורים). הן נקראו אבני אלגביש (בעקבות ספר יחזקאל פרק לח פסוק כב). כתבו חז"ל: "הרואה אבני אלגביש במורד בית חורון, צריך שייתן הודאה ושבח לפני המקום". (בבלי ברכות נד ע"א)

ה**מלב"ים** (רבי מאיר ליבוש) כותב: "הנה שיפלו אבני אלגביש על מקום אחד ויהרגו אדם ובהמה זה דבר טבעי. אבל פה היה דבר נסיי שהם ברחו עד עזקה וישראל רדפו אחריהם, ואבני האלגביש לא פגעו בישראל הרודפים שבאו תמיד אל מקום שעמדו האויבים, רק רדפו מלמעלה על האויבים וסרו מן המקום שהגיעו ישראל שמה."

רשמו את ההסברים שניתנו לנס , במילים שלכם.

שמש בגבעון דום וירח בעמק איילון

**"**יב**אָז יְדַבֵּר יְהוֹשֻׁעַ לַה' בְּיוֹם תֵּת ה' אֶת הָאֱמֹרִי לִפְנֵי בְּנֵי יִשְׂרָאֵל, וַיֹּאמֶר לְעֵינֵי יִשְׂרָאֵל: 'שֶׁמֶשׁ בְּגִבְעוֹן דּוֹם, וְיָרֵחַ בְּעֵמֶק אַיָּלוֹן'.** יג**וַיִּדֹּם הַשֶּׁמֶשׁ וְיָרֵחַ עָמָד עַד יִקֹּם גּוֹי אֹיְבָיו, הֲלֹא הִיא כְתוּבָה עַל סֵפֶר הַיָּשָׁר, וַיַּעֲמֹד הַשֶּׁמֶשׁ בַּחֲצִי הַשָּׁמַיִם וְלֹא אָץ לָבוֹא כְּיוֹם תָּמִים."**

**חז"ל** הבינו את הנס כפשוטו: השמש עצרה את מהלכה בפקודת יהושע. חז"ל סוברים כי השמש עמדה פעמיים באותו יום - בחצות ("בחצי השמים"), ובשקיעה ("ולא אץ לבוא" - לשקוע), אך נחלקו כמה זמן עמדה בכל פעם.

לדעת ה**רלב"ג** (רבי לוי בן גרשום) כוונת הפסוקים היא שהניצחון במערכה היה כה מהיר שללוחמים בשדה הקרב נראה היה כי השמש נעמדה במקומה.

לדעת **רד"ק** (רבי דוד קמחי) יהושע ובני ישראל לחמו במסירות ובהתלהבות ולכן נראה להם שהזמן עצר מלכת.

לדעת ה**רמב"ם** (רבי משה בן מימון) היה נס מקומי בשדה הקרב כאשר "האיר להם גשם מאיר שעות ידועות" – כלומר, אמנם השמש לא נעצרה, אלא אור אחר האיר להם בציווי יהושע.

רשמו את ההסברים שניתנו לנס , במילים שלכם.